C 208/16

Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2020/C 208/07)

Euroopan komissio on hyväksynyt tämän vähäisen muutoksen 18. joulukuuta 2013 annetun komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämän vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”Aceite Monterrubio”

EU-nro: PDO-ES- 0198-AM01 – 15.10.2019

SAN (X) SMM ()

1. Nimi

”Aceite Monterrubio”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotetyyppi

Luokka 1.5 Öljyt ja rasvat

3.2 Kuvaus 1 kohdassa nimetystä tuotteesta

Oliivipuun (Olea Europea L.) hedelmistä saatava ekstra-neitsytoliiviöljy, josta vähintään 90 prosenttia koostuu lajikkeista Cornezuelo ja Picual, ja loput lajikkeista Mollar, Corniche, Pico-Limón, Morilla ja Cornicabra.

Ekstra-neitsytoliiviöljyllä ”Aceite Monterrubio” on seuraavat fysikaalis-kemialliset ja aistinvaraiset ominaisuudet:

— Happopitoisuus enintään 0,5°

— Kosteuspitoisuus enintään 0,1 prosenttia

— Epäpuhtaudet enintään 0,1 prosenttia

— K270 alle 0,20

— Peroksidiluku: Alle 20

— Vihertävän keltainen väri

— Hyvin vakaa

— Hedelmäinen, aromaattinen, mantelimainen, hieman karvas ja pistävä maku

Cornezuelo-lajike antaa öljylle hedelmäisen, aromaattisen ja mantelimaisen maun. Picual-lajike tekee öljystä hyvin vakaan, ja siitä johtuu myös öljyn hieman karvas ja pistävä maku.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Suojatulla alkuperänimityksellä varustetun oliiviöljyn tuotanto (oliivien kasvattaminen ja korjuu) ja valmistus toteutetaan yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Toimialan yritykset voivat luovuttaa ja lähettää suojatulla alkuperänimityksellä varustettua ekstra-neitsytoliiviöljyä vain sovellettavan yhteisön ja kansallisen lainsäädännön sallimissa pakkauksissa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakatun öljyn merkinnöissä, tarkastusmerkeissä ja sineteissä on oltava selvästi näkyvillä suojattu alkuperänimike ”Aceite Monterrubio” sekä lainmukaiset tiedot. Merkinnöistä on käytävä selvästi ilmi tuotteen alkuperä.

4. Maantieteellisen alueen tarkka rajaus

Maantieteellinen tuotanto-, valmistus- ja pakkausalue sijaitsee Badajozin maakunnan itäosassa Extremaduran itsehallintoalueella. Alueeseen kuuluvat seuraavat kunnat: Benquerencia de la Serena (ja sen kylät), Cabeza del Buey, Capilla, Castuera, Esparragosa de la Serena, Garlitos, Higuera de la Serena, Malpartida de la Serena, Monterrubio de la Serena, Peraleda del Zaucejo, Peñalsordo, Quintana de la Serena, Sancti- Espíritu, Valle de la Serena, Zalamea de la Serena ja Zarza.

Valmistus- ja pakkausalue on sama kuin tuotantoalue.

5. Yhteys maantieteelliseen alueeseen

1. Historiallinen yhteys

La Serenan piiri sijaitsee Badajozin provinssin itäosissa. Jo vuosisatojen ajan La Serenan nimi ja menneisyys on yhdistetty La Mestaan, yhteen Espanjan vanhimmista laitoksista.

Maanjako vaikutti ratkaisevasti oliivinviljelyn kehitykseen alueella. Sitä ennen maat olivat koko historian ajan kuuluneet suurtiloja omistavalle aatelistolle. Maat jaettiin eri kylien asukkaille, jotka aloittivat oliivinviljelyn suurilla ja pienillä maa-aloilla.

Ensimmäinen kirjallinen viittaus oliivinviljelyyn tällä tuotantoalueella on vuodelta 1791 Antonio Agúndez Fernándezin kirjasta ”Viajes de La Serena”, jossa hän viitatessaan Monterrubio de la Serenaan mainitsee alueen luonnonvaraiset oliivipuut, joiden runsaus johti oliivipuiden varttamiseen.

Nykyisin oliivi on sekä pinta-alan että tuotannon kannalta alueen toiseksi tärkein viljelykasvi viljan jälkeen. Oliiviviljelmät kattavat noin 18 000 hehtaaria, mikä tarkoittaa, että osassa kunnista vallitsee todellinen monokulttuuri.

2. Luonnollinen yhteys

Eri tekijöiden, kuten alueen maaperän ja ilmaston erityispiirteiden, viljelyn ja luonnon välisen täydellisen sopusoinnun, asutuksen, merkittävän sosiaalisen ja taloudellisen kehityksen ja oliivinviljelyyn juurtuneen kulttuurin ansiosta suojatun alkuperänimikkeen ”Aceite Monterrubio” kattamalla alueella voidaan tuottaa tämän ainutlaatuisen ekstra-neitsytoliiviöljyn kaltaista tuotetta, jota arvostavat niin kriitikot kuin kuluttajatkin.

Vaikutusalue ja suojatun alkuperänimikkeen ”Aceite Monterrubio” kattama alue sijaitsee Ala-Extremaduran itäisimmissä osissa Sierra Morenan alarinteillä. Maasto on epätasaista ja vuoret matalia. Oliivitarhat sekoittuvat tammimetsien ja viljatilojen joukkoon, ja vuorien ylärinteillä kasvaa pensaikkoa. Maisema on tyypillinen subtrooppiselle Välimeren alueelle, jossa talvet ovat leutoja ja kesät kuumia ja kuivia, ja jossa sateiden vähäisyys estää muunlaisen viljelyn.

Jäljempänä esitetään yksityiskohtaisemmin alueen ominaisuudet, joiden ansiosta ”Aceite Monterrubio” on alueelle tyypillinen ja ominainen tuote.

a) Pinnanmuodostus

Alueen kohokuvassa voidaan erottaa kaksi tasoa:

1. Ylätasangot 300–500 metrin korkeudessa.

2. Vuoret, korkeudeltaan 600–800 metriä.

Viljaa, oliiveja ja viiniä viljellään laaksoissa. Rinteillä on metsälaitumia, joilla kasvaa tammia ja laajoja oliivilehtoja, ja huipuilla ja muilla korkeammilla paikoilla on pensaikkoa, kivikkoa ja kvartsipitoista kalliota.

Alueella on myös kaksi laajaa vyöhykettä, jotka on helppo tunnistaa maisemapiirteiden perusteella: puuton pohjoisosa ja eteläinen alue, jossa on tammimetsiä, oliivi- ja viinitarhoja jne.

b) Maaperä

Tuotantoalueella esiintyy monia erilaisia maatyyppejä. Suurin osa oliivinviljelyyn käytetystä maasta on savipitoista, vaikka viime vuosina oliivipuita on istutettu myös keveämpään, rakenteeltaan savimaiseen tai hiekkapitoiseen maahan. Maaperän pH-arvo vaihtelee happamasta lievästi happamaan. Myös maakerroksen paksuus vaihtelee suuresti. Osalla alueista esiintyy saviliusketta, kun taas toisilla alueilla maakerros on yli 50 cm paksu, mikä pidättää vettä tehokkaasti.

c) Ilmasto

Alueella vallitsee Välimeren ilmasto, mutta siinä on tiettyjä mannerilmaston vivahteita. Niitä kuitenkin pehmentää Atlantin valtameren suhteellinen läheisyys. Yleensä alueen talvet ovat leutoja ja lyhyitä ja kesät pitkiä ja kuumia. Vuotuinen sademäärä on keskimäärin 500 mm. Eniten sataa talvella. Sademäärät ovat tosin suuremmalla osalla aluetta melko alhaiset. Syksyllä ja keväällä sataa melko vähän, mutta silloin esiintyy kuitenkin enemmän ja säännöllisemmin rankkasateita. Lämpötilat ovat ylimmillään, kun sademäärät ovat alhaisimmillaan. Vuotuinen keskilämpötila vaihtelee 16–18 °C välillä. Lämpimintä on alavammilla seuduilla. Kesällä lämpötilat voivat olla yli 40 °C.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.juntaex.es/filescms/con03/uploaded_files/SectoresTematicos/Agroalimentario/Denominacionesdeorigen/PropPliegoCondDOPAceiteMonterrubio_ModMen._030220.pdf

(1) EUVL L 179, 19.6.2014, s. 17.